Njumatano, Dicemba 7
Niĩ mwene nĩ ngaacaria ng’ondu ciakwa, na nĩ ngaacirũmbũiya.—Ezek. 34:11.
“Hihi mũtumia no ariganĩrũo nĩ kaana karĩa arongithia?” Jehova ooririe kĩũria kĩu matukũ-inĩ ma mũnabii Isaia. Ngai eerire andũ ake ũũ: “O na atumia acio mangĩriganĩrũo, niĩ ndirĩ hĩndĩ ingĩriganĩrũo nĩwe.” (Isa. 49:15) Ti kaingĩ Jehova eringithanagia na mũtumia ũrĩ na kaana. No nĩ eekire ũguo hĩndĩ ĩyo. Jehova aaringithanirie wendo mũnene ũrĩa ũkoragwo gatagatĩ ka nyina na kaana gake akĩonania wendo ũrĩa akoragwo naguo kwerekera ndungata ciake. Atumia aingĩ no metĩkanie na ciugo cia mwarĩ wa Ithe witũ ũmwe wĩtagwo Jasmin. Ooigire ũũ: “Rĩrĩa ũrongithia kaana gaku, nĩ mũkũragia wendo mũnene gatagatĩ-inĩ kanyu, na wendo ũcio nĩ ũtũũraga mĩaka mĩingĩ.” Jehova nĩ amenyaga rĩrĩa ndungata yake ĩmwe yatiga kũnyitanĩra na kĩũngano gĩa Gĩkristiano na wĩra-inĩ wa kũhunjia. Aarĩ na ariũ a Ithe witũ aingĩ arĩa matigĩte kũnyitanĩra na kĩũngano nĩ macokaga makambĩrĩria kũnyitanĩra na kĩũngano rĩngĩ, na nĩ tũmanyitaga ũgeni tũkenete. Jehova nĩ endaga mũno macoke, na nginya o na ithuĩ.—1 Pet. 2:25. w20.06 18 ¶1-3
Aramithi, Dicemba 8
Iga maitho maku harĩ maũndũ marĩa matonekaga. Nĩ gũkorũo maũndũ marĩa monekaga nĩ ma ihinda inini, no maũndũ marĩa matonekaga nĩ ma gũtũũra nginya tene na tene.—2 Kor. 4:18.
Ti iheo ciothe cionekaga na maitho. Ũrĩa kũrĩ nĩ atĩ, iheo iria cia bata mũno itionekaga na maitho. Thĩinĩ wa Mahunjio ma Jesu ma Kĩrĩma-inĩ nĩ aagwetire atĩ mĩthithũ ya kũrĩa igũrũ nĩ ya bata mũno gũkĩra ũtonga. Aacokire akiuga ũũ: “Harĩa mũthithũ waku ũrĩ, hau nĩho ngoro yaku o nayo ĩrĩkoragwo.” (Mat. 6:19-21) Ngoro citũ itũtindĩkaga gũthingata maũndũ marĩa tuonaga marĩ ma bata. Twĩigagĩra “mĩthithũ kũrĩa igũrũ” na njĩra ya kwĩgĩĩra rĩĩtwa rĩega kana mũrũgamo mwega hamwe na Ngai. Jesu aataarĩirie atĩ mĩthithũ ta ĩyo ndĩngĩanangwo kana ĩiywo. Mũtũmwo Paulo atwĩkĩraga ngoro ‘tũige maitho maitũ harĩ maũndũ marĩa matonekaga.’ (2 Kor. 4:17, 18) Maũndũ macio matonekaga na maitho nĩ hamwe na irathimo iria tũgakenera thĩinĩ wa thĩ njerũ ya Ngai. Hihi nĩ tuonanagia ngatho citũ nĩ ũndũ wa iheo icio itonekaga na maitho? w20.05 26 ¶1-2
Njumaa, Dicemba 9
Ũtaaro wakwa ũkuura o ta mbura.—Gũcok. 32:2.
Maũndũ marĩa Musa aarutire Aisiraeli nĩ maamekĩrire hinya na makĩmacanjamũra o ta mbura ĩroirĩra mĩmera. Tũngĩka atĩa nĩguo ũrutani witũ ũhaane ũguo? Hĩndĩ ĩrĩa tũrahunjia nyũmba kwa nyũmba kana kũndũ kwa mũingĩ, no tũhũthĩre Bibilia gũteithia andũ kũmenya atĩ Ngai etagwo Jehova. No tũmahe mabuku maitũ, tũmonie video citũ, na tũmonie maũndũ marĩa makoragwo thĩinĩ wa website itũ tondũ nĩ magoocithagia Jehova. Ningĩ no twethe mĩeke ya kwĩra andũ ũhoro wĩgiĩ Jehova na ũrĩa atariĩ twĩ wĩra-inĩ, cukuru, na rĩrĩa twĩ thabarĩ-inĩ. Rĩrĩa tũrera andũ arĩa twacemania nao ũrĩa Jehova arĩ muoroto mwega harĩ andũ na harĩ thĩ, tũkoragwo tũkĩmateithia kũmenya Jehova na njĩra amwe ao matarĩ meciria. Rĩrĩa tũrera andũ ũhoro wa ma wĩgiĩ Jehova Ithe witũ ũtwendete, tũkoragwo tũgĩteithĩrĩria harĩ gũtheria rĩĩtwa rĩake. Nĩ tũteithagia andũ kũmenya atĩ maũndũ mamwe marutĩtwo megiĩ Ngai nĩ ma maheeni. Maũndũ marĩa tũrutaga andũ nĩ mamekĩraga hinya na makamacanjamũra.—Isa. 65:13, 14. w20.06 10 ¶8-9
kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn